Papersnake/gushiwen huggingface dataset:
风入松二首 其一
项鸿祚（清代）

垂杨丝雨小窗前，湿粉坠香绵。东君不是繁华主，怕匆匆、信了啼鹃。

要趁楝花风起，送他桃叶舟还。

每逢三月病恹恹，诗负衍波笺。连宵懒索金蕉饮，有篝灯、知我无眠。

忽忆去年今夜，春寒第几楼边。
雪后到乾明寺遂宿
苏轼（宋代）

门外山光马亦惊，阶前屐齿我先行。
风花误入长春苑，云月长临不夜城。
未许牛羊伤至洁，且看鸦鹊弄新晴。
更须携被留僧榻，待听催檐泻竹声。
代王维谨挽李察院二首
黄榦（宋代）

牛角短歌头半白，龙门峻级眼常青。
一官多是春风力，千里俄常秋泪零。
坐想德容今寂寞，梦回耳语尚丁宁。
夜台虽闭公长在，有子能存旧典刑。
道店菊
赵蕃（宋代）

种花本欲娱行客，客子逢花特地悲。
忽忽重阳今半月，依然青蕊网蛛丝。
寄题隐静三首
吴芾（宋代）

我师一出几何年，闻欲东归未有缘。
何日扶藜能过我，湖山深处共谈禅。
过小江渡行村落间爱其风土偶成
李光（宋代）

未到清溪水半浑，山围莲荡鹭成群。槿篱竹坞疑无路，鸡犬时时隔岸闻。
浪淘沙 踏雪
江淑则（清代）

一笑步瑶阶。清景殊佳。不曾顾惜凤头鞋。低首凝眸浑不觉，深处偏埋。

纤手整金钗。诗兴难排。探梅不必到天涯。自有疏枝庭畔倚，折向萧斋。
元贼谋取日本二绝 其一
郑思肖（宋代）

涉险应难得命还，倭中风土素蛮顽。纵饶航海数百万，不直龙王一怒间。
感秋咏意
白居易（唐代）

炎凉迁次速如飞，又脱生衣著熟衣。绕壁暗蛩无限思，

恋巢寒燕未能归。须知流辈年年失，莫叹衰容日日非。

旧语相传聊自慰，世间七十老人稀。
次韵张守四首
陈造（宋代）

葱青嘉树被平岗，素艳丹葩半在亡。
安得芳春并好客，一时难老倚玄霜。
怀表弟蒋烨允晖
祝允明（明代）

风雨床空坐烛阑，分襟两见岁华残。
萧条鸥鹭江湖阔，寂寞宫华草树寒。
王谢风流吾子在，武功中外老夫单。
怀君有句君应笑，不向沧浪共钓竿。
鸿沟和吕圣功韵
曾琏（宋代）

王霸兴亡劫几尘，鸿沟依旧锁寒云。
不将帝业追三代，只把河寒割半分。
故垒已随流水尽，归鸦空带夕阳曛。
西风立马频回首，那忍猿声隔岸闻。
拟古诗三十首 其十五 卢子谅
弘历（清代）

璿玑无停运，四序调岁籥。但见春复秋，岂悟今非昨。

百年等瞬息，石火槁颎若。北邙有郁柏，东海无大药。

不如爱景光，随时自为乐。清风动帷幌，华月荡林薄。

洗心镜至清，振衣踞崇崿。天机存其真，讵因物止作。

可道非常道，希夷契冲漠。
鼓笛令·见来两个宁宁地
黄庭坚（宋代）

见来两个宁宁地。眼厮打、过如拳踢。恰得尝些香甜底。苦杀人、遭谁调戏。腊月望州坡上地。冻著你、影?村鬼。你但那些一处睡。烧沙糖、管好滋味。
送邢先生代作
王越（明代）

野岸平芜接暮烟，离人初上卫河船。沽来酒薄难成醉，钓得鱼河不用钱。

云破月移沙际树，萍开风动水中天。吟馀斜日孤帆外，閒听渔歌自在眠。
和沈帅持要张漕季长韵二首
陈傅良（宋代）

欲杭一苇近声光，恨不先期燕子凉。
旧学甘盘聊此日，倦游司马尚他乡。
别从沧海山横斗，来自岷峨水滥觞。
不谓偶成三楚客，得为兰杜附诸香。
慈相寺
邓德秀（宋代）

小桥横过一溪长，因访梅花到上方。
山到尽时逢怪石，楼于高处带斜阳。
殿经几劫壁多坏，碑刻前贤诗数章。
三百年前钟尚在，可怜阅遍几兴亡。
耍孩儿·庄家不识构阑
杜仁杰（元代）

风调雨顺民安乐，都不似俺庄家快活。桑蚕五谷十分收，官司无甚差科。当村许下还心愿，来到城中买些纸火。正打街头过，见吊个花碌碌纸榜，不似那答儿闹穰穰人多。

【六煞】见一个人手撑着椽做的门，高声的叫“请、请”，道迟来的满了无处停坐。说道：前截儿院本《调风月》，背后么末敷演《刘耍和》。高声叫：赶散易得，难得的妆哈。

【五煞】要了二百钱放过咱，入得门上个木坡，见层层叠叠团圞坐。抬头觑是个钟楼模样，往下觑却是人旋窝。见几个妇女向台儿上坐，又不是迎神赛社，不住的擂鼓筛锣。

【四煞】一个女孩儿转了几遭，不多时引出一伙，中间里一个央人货，裹着枚皂头巾顶门上插一管笔，满脸石灰更着些黑道儿抹。知他待是如何过？浑身上下，则穿领花布直裰。

【三煞】念了会诗共词，说了会赋与歌，无差错。唇天口地无高下，巧语花言记许多。临绝末，道了低头撮脚，爨罢将么拨。

【二煞】一个妆做张太公，他改做小二哥，行行行说向城中过。见个年少的妇女向帘儿下立，那老子用意铺谋待取做老婆。教小二哥相说合，但要的豆谷米麦，问甚布绢纱罗。

【一煞】教太公往前那不敢往后那，抬左脚不敢抬右脚，翻来复去由他一个。太公心下实焦燥，把一个皮棒槌则一下打做两半个。我则道脑袋天灵破，则道兴词告状，刬地大笑呵呵。

【尾】则被一胞尿，爆的我没奈何。刚捱刚忍更待看些儿个，枉被这驴颓笑杀我。
王颛庵太史拙修堂宴集分韵时移家还里将有远游留别娄中诸君子
恽格（明代）

花残江馆滞征缨，绿浦红潮柳岸平。芳草有心抽夜雨，东风无力转春晴。

艰难抱子还乡国，落拓浮家仗友生。只为踌躇千里别，归期临发又重更。
醉花阴
李弥逊（宋代）

翠箔阴阴笼画阁。昨夜东风恶。香迳漫春泥，南陌东郊，惆怅妨行乐。

伤春比似年时觉。潘鬓新来薄。何处不禁愁，雨滴花腮，和泪胭脂落。
山水友馀辞 黄头儿
王质（宋代）

山鲍老，甘受嘲，山婆婆，惜得骄。■子来解腕，大头来间交。

黄头儿，黄头儿，白黄头儿有老时，鸦线靴头相伴飞。
偈颂十七首
释智愚（宋代）

朝朝相似，日日一般。
见面受用，千难万难。
因思临济掌黄檗，何以华亭把钓竿。
谢久轩蔡先生惠墨九首 其四
姚勉（宋代）

轩冕傥来物，岂足羁圣贤。素王万世功，杏坛诲三千。

平世膺戎狄，事功止当年。六经发蒙蔀，今古日在天。
世事
陆游（宋代）

世事如今尽伏输，面能乾唾况其余。
诗才退後愁强韵，眼力衰来怯细书。
歛迹已思焚笔砚，作劳敢避把犁鉏。
晴空万里宽多少，一片闲云足卷舒。
雨中花 答索花
邹祗谟（清代）

二月春光未老。枝上红颜犹好。薄命桃花，断肠棠蕊，欲寄疑卿薄。

窗外落红闲不扫。留伴胆瓶人悄。好向绿云边，簪残置案，香气犹缭绕。
至后承元煇见和复次韵书病中近况十首 其四
方回（元代）

往事付杯酒，残生馀幅巾。更须占大衍，久已玩同人。

犒少佣奴懒，迎迟过客嗔。悔曾迷宦海，素不媚钱神。
君从
徐渭（明代）

君从闽海下南昌，正值中官降玉皇。
龙号真人亲拜斗，绣衣使玉自焚香。
坛中祝寿千官满，宫里传幡两道长。
不是薄游江海客，何由得睹此辉光。
次韵王少府送焦坑茶
周必大（宋代）

昏然午枕困漳滨，醒以清风赖子真。
初似参禅逢硬语，久如味子得端人。
王程不趁清明宴，野老先分浩荡春。
敢向柘罗评绿玉，待君同碾试飞尘。
采莲曲
李白（唐代）

若耶溪傍采莲女，笑隔荷花共人语。
日照新妆水底明，风飘香袂空中举。(袂 一作：袖)
岸上谁家游冶郎，三三五五映垂杨。
紫骝嘶入落花去，见此踟蹰空断肠。
醉花阴·老去悲秋人转瘦
赵长卿（宋代）

老去悲秋人转瘦。更异乡重九。人意自凄凉，只有茱萸，岁岁香人旧。登高无奈空搔首。落照归鸦後。六代旧江山，满眼兴亡，一洗黄花酒。
商侍郎挽词
楼钥（宋代）

矫矫真御史，风生白笔端。
出持肤使节，始著侍臣冠。
给饟鬓先雪，筹边心为寒。
天乎惊玉折，不及上金銮。
江南重会友人感旧二首 其二
李中（五代）

长江落照天，物景似当年。忆昔携村酒，相将上钓船。

狂歌红蓼岸，惊起白鸥眠。今日趋名急，临风一黯然。
洛城东花下作
白居易（唐代）

记得旧诗章，花多数洛阳。及逢枝似雪，已是鬓成霜。

向后光阴枝，从前事意忙。无因重年少，何计驻时芳。

欲送愁离面，须倾酒入肠。白头无藉在，醉倒亦何妨。
糟蟹
曾几（宋代）

风味端宜配曲生，无肠公子藉糟成。
可怜不作空虚腹，尚想能为郭索行。
张翰莼鲈休发兴，洞庭虾蟹可忘情。
君看醉死真奇事，不受人间五鼎烹。
夜间钟惜其不响
晁说之（宋代）

宋都为客喜还惊，无数霜天归雁横。
夜半钟声何太哑，由来石霣五无声。
题画为范孟迪赋兼简金尚素
谢晋（明代）

吴中近代几人画山水，黄鹤山人仙去丹林逝。后来作者不无人，名重于今能有几。

忆昨少年时，嗜画复眈诗。到今两无成，白首空嗟咨。

范翁余忝丝萝戚，索我写图常未得。今年作客来金陵，复和衡门需路笔。

蹇余疾苦萦，怀抱况非昔。感翁意谊久殷勤，何辞眼翳心茅塞。

吮豪为作山居图，彷佛翁家移座隅。清风林壑气分爽，落日禽鸟户喧呼。

松根茅屋矮，涧底草亭孤。神随云出没，兴与墨模糊。

图成颇自清心目，翁意趑趄仍未足。明明须求尚素君，挥洒淋漓成二幅。
依韵和彭九及之归养之什
强至（宋代）

江南春自好，蜀客亦思归。
泪与花俱落，心随燕共飞。
露章还子舍，孝理副宸闱。
禁署风流后，谋渔未有矶。
官田之集翁聘君失期陈伯寿赋诗率尔次韵
赵师秀（宋代）

好水不厌阔，好风不厌凉。
况有十顷荷，荷风媚波光。
主人昔谓十，此境不可忘。
举觞集群英，期以朝未央。
清欢遣丝竹，善谑停优倡。
快若鱼脱网，适比鸳在梁。
搴芳衣履湿，饮渌肌骨香。
操觚赋相联，妙续楚九章。
苦吟堕饥蝉，巧咏发轻簧。
常胜或倒戈，突出或擅场。
或峙而遽蹴，或抑而载扬。
所欠独巨翁，不使人意强。
孱衲尔何为，竭飒立在傍。
有间众稍默谈辩忽汪洋。夕风亦损荷，
万事付叵量。
续感兴二十五首 其八
方一夔（宋代）

云日半解驳，东上雨中晴。不知谁幻化，倏然成气形。

精光错异采，势且迫太清。良苗不润泽，咫尺夷大明。

儿童争指目，万象俱晦冥。须臾换光景，变灭不暂停。

天运亘终古，百怪终无成。吾欲乘清风，再拜叩玄精。
子瞻寄示岐阳十五碑
苏辙（宋代）

堂上岐阳碑，吾兄所与我。
吾兄自善书，所取无不可。
欧阳弱而立，商隐瘦且橢。
小篆妙诘曲，波字美婀娜。
谭藩居颜前，何类学颜颇。
魏华自磨淬，峻秀不包裹。
九成刻贤俊，磊落杂么麽。
英公与褒鄂，戈戟闻自荷。
何年学操笔，终岁惟箭笴。
书成亦可爱，艺业嗟独夥。
余虽谬学文，书字每慵堕。
车前驾骐骥，车后系羸跛。
逾年学举足，渐亦行騀。
古人有遗迹，{?是}。
短不及钅巢。
愿従兄发之，洗砚处兄左。
野庙碑
陆龟蒙（唐代）

碑者，悲也。古者悬而窆，用木。后人书之以表其功德，因留之不忍去，碑之名由是而得。自秦汉以降，生而有功德政事者，亦碑之，而又易之以石，失其称矣。余之碑野庙也，非有政事功德可纪，直悲夫甿竭其力，以奉无名之土木而已矣！

瓯越间好事鬼，山椒水滨多淫祀。其庙貌有雄而毅、黝而硕者，则曰将军；有温而愿、晰而少者，则曰某郎；有媪而尊严者，则曰姥；有妇而容艳者，则曰姑。其居处则敞之以庭堂，峻之以陛级。左右老木，攒植森拱，萝茑翳于上，鸱鸮室其间。车马徒隶，丛杂怪状。甿作之，甿怖之，走畏恐后。大者椎牛；次者击豕，小不下犬鸡鱼菽之荐。牲酒之奠，缺于家可也，缺于神不可也。不朝懈怠，祸亦随作，耄孺畜牧栗栗然。疾病死丧，甿不曰适丁其时耶！而自惑其生，悉归之于神。

虽然，若以古言之，则戾；以今言之，则庶乎神之不足过也。何者？岂不以生能御大灾，捍大患，其死也则血良于生人。无名之土木不当与御灾捍患者为比，是戾于古也明矣。今之雄毅而硕者有之，温愿而少者有之，升阶级，坐堂筵，耳弦匏，口粱肉，载车马，拥徒隶者皆是也。解民之悬，清民之暍，未尝怵于胸中。民之当奉者，一日懈怠，则发悍吏，肆淫刑，驱之以就事，较神之祸福，孰为轻重哉？平居无事，指为贤良，一旦有大夫之忧，当报国之日，则佪挠脆怯，颠踬窜踣，乞为囚虏之不暇。此乃缨弁言语之土木尔，又何责其真土木耶？故曰：以今言之，则庶乎神之不足过也。

既而为诗，以纪其末：土木其形，窃吾民之酒牲，固无以名；土木其智，窃吾君之禄位，如何可仪！禄位颀颀，酒牲甚微，神之享也，孰云其非！视吾之碑，知斯文之孔悲！
偈颂四十二首
释祖先（宋代）

插一茎草建梵刹，画出规模何太窄。
争似亦庵新建立，容尽十方云水客。
鹫岭风高，少林月白。
光明寂照遍河沙，万古流辉有张拙。
任承制挽辞刘校勘槩求作
晁补之（宋代）

生业清谈外，浮名痛饮馀。谁令力如虎，坐使食无鱼。

壁冷犹鸣剑，床空未卷书。呻吟待河润，秋柏只遗墟。
雨後田间杂纪五首
杨万里（宋代）

田水高低各斗鸣，溪流奔放更欢声。
小儿倒捻青梅朵，独立茅檐看客行。
达磨祖师赞
释心月（宋代）

跨水行人语不符，绝江足踏一茎芦。
此时独自栖栖去，今日人将入画图。
寿乔白岩太宰六十
郑岳（明代）

圣代中兴日，苍生望治辰。洛龟方启禹，嵩岳复生申。

鱼水君臣会，乾坤雨露新。百寮资楷范，四海望衡钧。

峻秩登黄阁，清光切紫宸。冠裳成雅集，庚甲度初巡。

禁里春如海，朝端鬓未银。愿天终祐国，永锡老成人。
和元居中风水洞上祖龙图韵
张先（宋代）

水色风光近使君，浥尘轻雨逐车轮。
暂来不宿宜无恨，多少行春不到人。
赠樊著作
白居易（唐代）

阳城为谏议，以正事其君。其手如屈轶，举必指佞臣。

卒使不仁者，不得秉国钧。元稹为御史，以直立其身。

其心如肺石，动必达穷民。东川八十家，冤愤一言伸。

刘辟肆乱心，杀人正纷纷。其嫂曰庾氏，弃绝不为亲。

从史萌逆节，隐心潜负恩。其佐曰孔戡，舍去不为宾。

凡此士与女，其道天下闻。常恐国史上，但记凤与麟。

贤者不为名，名彰教乃敦。每惜若人辈，身死名亦沦。

君为著作郎，职废志空存。虽有良史才，直笔无所申。

何不自著书，实录彼善人。编为一家言，以备史阙文。
与虞章舜卿二表弟季明游兼胜亭有作三律 其一
陈东（宋代）

危亭兼雅胜，胜景足奇观。湖水涵天入，山云带雨蟠。

千松偃夜月，万竹撼春寒。玉井汲甘冷，尘缘那得干。
田舍即事十首
刘克庄（宋代）

蹴踘鞵尖尘不涴，臂鹰袖窄样新裁。
社中年少相容否，也待鲜衣染鬓来。
得徐巨源先生书却寄
黎延祖（明代）

持书涕湿却难开，莫道先生天下才。鱼树鸟泉知去处，松云人路想归来。

死生交至存今日，痛哭又成独上台。犹许故人为立传，不曾索米向蒿莱。
十拍子（上巳）
赵善扛（宋代）

柳絮飞时绿暗，荼蘼开后春酣。花外青帘迷酒思，陌上晴光收翠岚。佳辰三月三。解佩人逢游女，踏青草斗宜男。醉倚画阑阑槛北，梦绕清江江水南。飞鸾与共骖。
寄春坊顾校书
刘得仁（唐代）

宁因不得志，寂寞本相宜。冥目冥心坐，花开花落时。

数畦蔬甲出，半梦鸟声移。只恐龙楼吏，归山又见违。
满江红（和梁漕次张韵）
丘崈（宋代）

玉宇无尘，斜阳外、江楼伫立。人正远、骑鲸南去，笑言难挹。冰雪生寒烟瘴冷，海山著处恩波湿。问碧门、金阙待君来，何时入。

犹自有，新篇什。应念我，相思急。满乌丝挥遍，麝煤香浥。尊酒相逢佳□□，十年一梦长川吸。想上都、风月未盟寒，追良集。
玉漏迟 月湖夜泛
赵我佩（清代）

迢迢银汉路，嫦娥睡起，碧天云暮。柳外凉蟾，照出暝烟千缕。

雨过山青欲滴，似和泪、个人眉妩。花不语。红船撑入，翠乡深处。

谁家水调歌成，怕唱彻菱塘，惊它鸥鹭。薄衬冰绡，清逗满身香露。

安得今宵酒醒，把残月、晓风留住。欢易去。思量旧游无据。
红山西照
王越（明代）

红山高占夕阳多，此景穷边有几何。天未补时曾炼石，日将沉处谩挥戈。

花从火树光中落，鸟向丹霞影里过。好幅画图牛背上，晚风横笛牧儿歌。
陶缜菜示德逢
王安石（宋代）

江南种菜漫阡陌，紫芥绿菘何所直。
陶生画此共言好，一幅往往黄金百。
北山老圃不外慕，但守荒畦斸荆棘。
陶生养目渠养腹，各以所能为物役。
秋晚登楼
杨骥（明代）

雨馀野外忽惊秋，爱此新凉坐晚楼。古树崖阴笼薄雾，轻舟江曲逐狂流。

大观今古悲三杰，长啸乾坤傲五侯。吟罢自知心力壮，肯随摇落浪生愁。
释奠礼成上安抚大观文十四韵
喻良能（宋代）

钜宋中兴日，全闽极治年。
保厘须硕德，镇抚赖真贤。
燕寝何曾逸，儒宫最所先。
上丁将蒇事，仲月乃修虔。
铏鼎参罍洗，牺尊间豆笾。
低昂衮绣服，拜起冕旒前。
庭燎明如昼。炉熏滃似烟。
向风入引领，观礼士填咽。
阖郡讙声沸，熙朝盛事传。
僖公甘避路，常相敢差肩。
宜有新诗播，庸昭美化宣。
陋儒何幸会，典礼获周旋。
南纪非工部，中和岂子渊。
斐然形颂述，深愧采芹篇。
移居二首
陶渊明（魏晋）

昔欲居南村，非为卜其宅。
闻多素心人，乐与数晨夕。
怀此颇有年，今日从兹役。
敝庐何必广，取足蔽床席。
邻曲时时来，抗言谈在昔。
奇文共欣赏，疑义相与析。

春秋多佳日，登高赋新诗。
过门更相呼，有酒斟酌之。
农务各自归，闲暇辄相思。
相思则披衣，言笑无厌时。
此理将不胜？无为忽去兹。
衣食当须纪，力耕不吾欺。
嘉陵驿（一作题嘉陵江驿）
薛能（唐代）

江涛千叠阁千层，衔尾相随尽室登。稠树蔽山闻杜宇，

午烟薰日食嘉陵。频题石上程多破，暂歇泉边起不能。

如此幸非名利切，益州来日合携僧。
芭蕉
林宪（宋代）

芭蕉我所爱，明洁而中虚。
禅房富灵根，颇似人清臞。
侍宴武三思山第应制赋得风字
张说（唐代）

梁王池馆好，晓日凤楼通。竹町罗千卫，兰筵降两宫。

清歌芳树下，妙舞落花中。臣觉筵中听，还如大国风。
望江南·闲梦远
李煜（五代）

闲梦远，南国正芳春。船上管弦江面绿，满城飞絮辊轻尘。忙杀看花人！
闲梦远，南国正清秋。千里江山寒色暮，芦花深处泊孤舟，笛在月明楼。(寒色暮 一作：寒色远)
丙申重九前后得今日都无病一句成十首 其八
方回（元代）

今日都无病，重阳倏又过。浊醪常醉好，佳菊未开多。

岂必皆时节，焉容不啸歌。一樽二三友，风雨奈予何。
风入松 子猷访戴
沈禧（元代）

一天飞絮滚成＊。玉琢酒家楼。鸟飞不度人踪绝，朔风凛、寒气飕飕。偏称歌姬帐底，独怜渔父江头。此时清趣若为酬。千载尚王猷。知心忽尔思安道，冒严寒、趣□扁舟。未至山阴遽返，为言兴尽而休。
寄吴明卿 其八
李攀龙（明代）

来自庐山五老峰，梁园宾客更相从。已知无意二千石，出处何如邴曼容。
忆故人·烛影摇红
王诜（宋代）

烛影摇红，向夜阑，乍酒醒、心情懒。尊前谁为唱《阳关》，离恨天涯远。
无奈云沉雨散。凭阑干、东风泪眼。海棠开后，燕子来时，黄昏庭院。
辘轳金井 废圃寻春，见樱桃花，感赋
王闿运（清代）

玉窗长别，分今生、不见泪痕弹粉。春梦潜窥，蓦相逢傍晚，亭亭细问。

背人处，倩妆谁认。朝雨香残，斜门烟亸，耐他思忖。

常时上林芳讯。见玉妃侵晓，撩乱双鬓。妒杀夭桃，占东风不稳。

如今瘦损，悔前度、挂心提恨。又欲成阴，一时判与，早莺衔尽。
从王守猎
陈造（宋代）

生世能忘尘外趣，官居定作车中妇。
男儿胸次万斛宽，不著尘埃著诗酒。
虎头起秀屹双高，层城更是干青霄。
使君领客凌缥缈，天风飒飒摇旌旄。
吴峤鲁山青未了，眇视平淮衣带绕。
艳歌浓笑碧云深，声下人间却惊鸟。
不妨卷障下烟霏，翠袖红妆旋打围。
杯行飞瀑乱歌吹，蜚雾暗香俱在衣。
诗翁得兴飞彩笔，铜丸脱手初无迹。
酒酣登车接离倒，马上梁州霜月白。
念奴娇 寄临安友
白君瑞（宋代）

江干蹭蹬，镇寻常、怀想京城春色。静倚山亭凝望处，惟见鸟飞色幂。

拂面埃尘，跳□□□，老却风流格。年来却有，短蓑轻棹胸臆。

闻与俊逸嬉游，笙歌丛里，眷恋中华国。况是韶阳将近也，应办青骢金勒。

丰乐阑干，西湖烟水，遍赏苏堤侧。举觞须酹，天隅犀渚孤客。
挽汪守宗博二首
刘克庄（宋代）

虽则凝香无几日，攽条下教得民和。
迎来境内风谣美，仙去城中巷哭多。
应似柳侯驱疠鬼，又疑包老作阎罗。
眼看青史常如此，命制于天可奈何。
藤
李峤（唐代）

吐叶依松磴，舒苗长石台。神农尝药罢，质子寄书来。

色映蒲萄架，花分竹叶杯。金堤不见识，玉润几重开。
病告
楼钥（宋代）

闭户垂帘尽自如，兀然终日拥红炉。
得归足可优游老，此地何堪养病躯。
行经旧国诗
孙万寿（隋代）

萧条金阙远，怅望羁心愁。旧邸成三径，故园馀一丘。

庭引田家客，池泛野人舟。日斜山气冷，风近树声秋。

弱年陪宴喜，方兹更献酬。修竹惭词赋，丛桂且淹留。

自忝无员职，空贻不调羞。武骑非吾好，还思江汉游。
和陈希白参军垂虹桥
谢肃（明代）

长虹化作石嵯峨，震泽东头饮逝波。势扼鱼龙潜水府，影连乌鹊跨天河。

胜游应去牵牛近，壮节真乘驷马过。今日地维方板荡，力扶砥柱意如何。
点绛唇 曲栈寒云，法郭河阳
程颂万（清代）

剑外何如，人烟鸟道穷相附。重重栈树。穿近天低处。

关有谁当，十万争豺虎。中原阻。髻云堆户。那便鹃啼曙。
睡起效韦苏州
张耒（宋代）

睡足起无事，开扃步中园。
中园复何有，花草蔼已繁。
飞红被行复，山鸟时一喧。
时雨副耕稼，农事起郊原。
仰欣天时好，俯惊岁月奔。
自怜栖迟者，守寂没亡言。
曾大父有诗云三春拂榻花黏袖午夜淘丹月在池舍弟子飞归蜀与语及此因取为韵 其十四
韩驹（宋代）

故山不可到，归梦到天池。想见山中叟，磨崖待我诗。
句
戴之邵（宋代）

愁绝江梅开岭岸，不知失脚到南塘。
门外纳凉
陆游（宋代）

玄云障落日，早得数刻凉。
寒泉洒门前，浴罢倚胡床。
蝉声晚愈洒，藕花凋更香。
啸咏忽已久，野色来苍苍。
新月淡无辉，大星森有芒。
水鸟亦归宿，飞鸣掠横塘。
人生各有时，何至终身忙！抚髀三太息，坠露湿衣裳。
题赵致道茅斋
高斯得（宋代）

三百年前茅屋歌，谁其继者茅斋铭。
杜陵忧世何其切，鹤山观物何其精。
两诗妙处均不朽，吾能合异融其真。
绮栊雕宇贮豪士，此岂有意矜吾民。
从来从庇天下手，乃在茅栋茨檐人。
请君观铭验吾德，复来歌义充吾仁。
庶几体用归一贯，二老可作当欣欣。
玉兰
李希圣（清代）

长安二月三月交，玉兰试花初解苞。谁令喝道杀风景，并欲煎酥充夜庖。

芜没暂当随澧芷，太平仍拟致淮茅。植根得所非难事，咫尺梧桐有凤巢。
栖贤看梅
茅润之（清代）

君不见，西湖古梅天下无，逋仙手种三百株。诗人骑鹤去已远，于今空剩孤山孤。

又不见，罗浮梅市夙奇绝，缟衣仙人绛珠节。自从兵燹入深林，翠羽飞归无处歇。

我来吴兴春正寒，放棹暂入城西山。山环水曲人迹断，唯有修竹青漫漫。

竹疏蓦见峦头白，疑是尧年陈雪积。融风吹送艾纳香，始识身游众香国。

湖入种梅为卖钱，琼瑶千顷栽成田。花开花落人不问，无意而得宁非天。

村行遥遥十余里，十里游蜂喧不已。缤纷飘落帽檐欹，不识花蹊何处止。

昨经邓尉梅未开，舟中把酒空徘徊。苍皮合抱那有此，却梦香海胡为哉。

村童引我栖贤路，此去繁霙更无数。山深月黑竟须归，记取渔篙入山处。
读楚骚
史弥宁（宋代）

一蕊青镫手自挑，霜风木叶下亭皋。
篆香销尽寒灰塌，细嚼梅花味楚骚。
八月十四日夜湖山观月
陆游（宋代）

长空露洗玻璃碧，紫金之盘径三尺；忽看擘地出人间，桂树扶疏如淡墨。
揽衣独立镜湖边，风露万顷秋渺然；开帆讵必入东海，骑鲸便可追飞仙。
冰壼玉瀣侵骨冷，醉看孤鸾舞清影。
夜阑归舍人已眠，却倩天风为吹醒。
上湖南孙漕四首
廖行之（宋代）

湘雨湘田处处同，谁知公意与天通。
爱民天亦忧民事，望岁公应喜岁丰。
自古强兵先足食，从今积粟可平戎。
关中事业非难办，要看他时第一功。
敬酬陈掾亲家翁秋夜有赠
储光羲（唐代）

大姬配胡公，位乃三恪宾。盛德百代祀，斯言良不泯。

敬仲为齐卿，当国名益震。仲举登宰辅，太丘荣缙绅。

武皇受瑶图，爵土封其新。繁祉既骤集，裔孙生贤臣。

特达逾珪璋，节操方松筠。云汉一矫翼，天池三振鳞。

曳裾朝赤墀，酌醴侍紫宸。大君锡车马，时复过平津。

言则广台阶，道亦资天均。清秋忽高兴，震藻若有神。

曜曜趋宫廷，洸洸迈徐陈。镐京既赐第，门巷交朱轮。

方将袭伊皋，永以崇夏殷。宗党无远近，敬恭依仁人。

雪尽宇宙暄，雁归沧海春。沉吟白华颂，帝闼降丝纶。

驿骑及芜城，相逢在郊鄄。别离旷南北，谴谪罹苦辛。

昼游还荆吴，迷方客咸秦。惟贤惠重义，男女期嘉姻。

梧桐生朝阳，鶗鴂鸣萧晨。岂不畏时暮，坎壈无与邻。

中夜凉风来，顾我阙音尘。琼瑶不遐弃，寤寐如日新。
望江南
陈朴（宋代）

日精满，阴魄化无形。每遇月圆开北户，神龟时饮碧瑶玲。形魄岂能停。

阳砂赤，阴粉色微青。粉换肉肌砂换骨，凡胎换尽圣胎灵。飞举似流星。
伯文
薛季宣（宋代）

闻合天符下玉麟，祝融湓浦肆时巡。西山讵必须陵井，又得餐霞十二人。
最高楼
程垓（宋代）

旧时心事，说著两眉羞。长记得、凭肩游。缃裙罗袜桃花岸，薄衫轻扇杏花楼。

几番行，几番醉，几番留。

也谁料、春风吹已断。又谁料、朝云飞亦散。天易老，恨难酬。

蜂儿不解知人苦，燕儿不解说人愁。旧情怀，消不尽，几时休。
玉女词
张安石（唐代）

绮荐银屏空积尘，柳眉桃脸暗销春。

不须更学阳台女，为雨为云趁恼人。
谢杨东川寄衣服
白居易（唐代）

年年衰老交游少，处处萧条书信稀。

唯有巢兄不相忘，春茶未断寄秋衣。
题白沙驿
张至龙（宋代）

雾裹峰头薄似巾，路逢水后误行人。
山泉酿酒力偏重，石铫煎行味最真。
燕不传家犹教子，梅才有肉便生仁。
枕边学梦人方悟，未到钟声梦更频。
罗台山道吴归里允初送至毗陵作诗赠别台山次韵答之因继作二首 其一
汪缙（清代）

有客乘风去，烦君寄语归。把书犹对坐，二妙实同机。

江草烟薰岸，蹊梅月带扉。梦魂通异地，怕我用心非。
丙午元日早朝试笔 其一
黄廷用（明代）

凤历更双纪，龙飞又一春。虞裳垂正朔，汉履步星辰。

侍奉衔恩旧，韶华献□□。毫端聊试彩，赠与采芳人。
宿大城寺 其二
薛季宣（宋代）

新蝉无数咽新秋，故国伊谁伴我愁。夜静月明风动竹，也疑离殿过歌喉。
中秋亭会
曹嘉（明代）

新亭面皎月，高宴列中秋。
地敞蟾疑动，窗空雾自流。
杯倾承露掌，榻下摘星楼。
宾客梁园胜，今宵尽醉游。
至齐五月两院狱空喜则成咏
祖无择（宋代）

厌预铃斋议，欣闻狱犴空。
三章用旧制，五月绍遗风。
止系垂衣治，非干别驾功。
惟期四海内，刑厝与周同。
古诗二首 其一
陶应雷（宋代）

晨选期门士，大猎南山阳。白日照旌旗，咫尺临清光。

之子才且武，结发在戎行。控弮拉罴虎，馀勇殊未央。

回车宴五柞，举烽令行觞。禾黍被中野，松柏生高冈。

借问何所思，所思在冀方。彼美冀方士，安得同翱翔。

峨峨切云冠，奕奕夫容剑。扬扬徒旅繁，济济驾紫燕。

行行向双阙，去上未央殿。君明臣亦良，四海皆清晏。

斋房多灵芝，郊薮凤凰见。群臣亦何为，称功劝封禅。

中夜整冠带，览彼明月光。屏营不能寐，忧心独怦怦。

危坐待月发，牵牛直南荣。盈庭树兰蕙，芬香日凋零。

客行随所适，感物怀故乡。朝发雁门道，夕入兰台宫。

佳宾会若云，列鼎吹笙簧。终岁极燕乐，保己有馀庆。
嘉陵江上作
唐庚（宋代）

多士数车舥，谁令汝去家。坐禅腰已折，持剑手新叉。

虽未能空寂，然犹耻攫拿。江流何处去，凭仗吊怀沙。
溪庵放言十首
刘克庄（宋代）

蒙叟之言卓诡，尹喜之事诞夸。
白云腾上尸假，紫气横空眼花。
与净上人开行和尚语录
释慧空（宋代）

捏乌巨山为笔，蘸鄱阳湖作墨。空中大书六字，荐福和尚语录。

若人一览无遗，山僧与伊脔肉。
挽张龙山
马廷鸾（宋代）

钦翘人物观奇士，芳润衣冠俨硕师。
槐柳门前气成雾，清风茗碗只谈诗。
苦旱六首
陈造（宋代）

枯旱岁十九，无若今岁酷。
日色虽许赤，苗心尚余绿。
举觞劝睡龙，雄飞胜雌伏。
作意收桑榆，前愆傥容赎。
蕺山晚眺
韩则愈（清代）

石磴盘旋共客登，微茫水雾认层层。桥边落日迷秦望，城上寒烟接禹陵。

远浦渐昏闻过雁，柴扉半启见归僧。旅愁好借风吹去，又费先生酒一升。
寄题赵十四知县听雨堂
薛师石（宋代）

谁弹石上琴，涓涓流水响。
主人性清旷，静夜发幽想。
何心指蓬阆，取近对湫荡。
应有可人来，烟蓑曳双桨。
裴仆射东亭
钱起（唐代）

凤扆任匡济，云溪难退还。致君超列辟，得道在荣班。

朱戟缭垣下，高斋芳树间。隔花开远水，废卷爱晴山。

晚沐值清兴，知音同解颜。藉兰开赐酒，留客下重关。

仙犬逐人静，朝车映竹闲。则知真隐逸，未必谢区寰。

轩后三朝顾，赤松何足攀。
水调歌头
侯置（宋代）

白鹤到时节，霜信满南州。金盘露重，银潢波浪载天流。岳渎千龄钟秀，赋出人间英气，清照洞庭秋。烈日严霜操，竹简万年留。

苏属国，二千秩，若为酬。杜园阴密，未央前席动宸旒。入践紫薇郎省，擢赞绿槐公位，指日凤池游。千顷玉芝熟，准备饭青牛。
刘宽夫侍御藏沈启南画像绝类伯言戏简
邵懿辰（清代）

侍御传观石田象，酷类先生貌清夐。石田翁生宣德世，历见七朝迄宏正。

是时明祚日方中，年登人和无疠病。时平光岳倍钟英，治久百物能永命。

覃精缋事老不厌，八十丹青笔犹劲。前承清秘后停云，文彩苏台远辉映。

图书沾被僮奴慧，亭馆骈罗水竹净。于今青史位逸民，流传须眉堪起敬。

先生行义我能道，累叶高门袭华晟。起家科目解白衣，郎署虽卑奉朝请。

栖迟京洛避黄尘，独把残书伴孤檠。僻巷闲庭寂如水，坏墙丑石殊非靓。

但用文章自怡说，绪续方姚昔未竟。声名虽阒有千秋，密友深谭推主盟。

踪迹于翁两不谋，意独老寿相颉竞。今过六十后方长，生平亦际乾隆盛。

先生一笑子不知，吾与此翁真季孟。人面相同心定异，散旷各抱丘园性。

翁蹈丘园我依隐，何当归休理吴榜。前身傥竟石田翁，三百年来换名姓。

会从侍御更乞取，扫壁高张愈窥镜。
东楼
王珪（宋代）

汉家宫省青槐下，信断鳌峰日易斜。
应为能言锁鹦鹉，翻愁无思学杨花。
风波滚滚惊人事，文字孳孳老岁华。
偶向东楼望春色，归心不觉到天涯。
九日贾明府见访
戎昱（唐代）

独掩衡门秋景闲，洛阳才子访柴关。莫嫌浊酒君须醉，

虽是贫柴菊也斑。同人愿得长携手，久客深思一破颜。

却笑孟嘉吹帽落，登高何必上龙山。
还资道斯立诗卷
晁说之（宋代）

秋风吹一叶，送我过东山。
山高日出迟，露重衣裳单。
爰到济南郡，端士茞与兰。
扁舟八月水，唱酬清且闲。
怜非郭李客，便了取诗看。
萧子所国录山斋书所见
刘崧（元代）

野水生蝌蚪，沉浮自可怜。误疑浑墨汁，点点散尖圆。
送黄殿丞通判润州
梅尧臣（宋代）

前年江州飞火龙，楼殿化尽山将熔。
今闻榱栋复华壮，大阁渠渠出波上。
南徐别乘简且闲，下马岸傍呼画舫。
永日江风不畏入，楫师猱狞欺白浪。
衣上京尘莫厌多，斗擞中流云在望。
清平乐（题墨仙双清图）
张炎（宋代）

丹丘瑶草。不许秋风扫。记得对花曾被恼。犹似前时春好。

湘皋闲立双清。相看波冷无声。独说长生未老，不知老却梅兄。
季父习静哀诗四首
刘克庄（宋代）

易学纷纷各著书，独于师说着功夫。
涪翁旧传七分止，邵子先功一画无。
不遣耆英陪讲读，空留章句授生徒。
即今黄策方施用，姑可藏山待后儒。
幽渚云
丘为（唐代）

漠漠云在渚，无心去何从。青连晚湖色，澹起秋烟容。

渡水上下白，归山深浅重。来为巫峡女，去逐葛川龙。

勿为长幽滞，当飞第一峰。
月窗以所画观音见遗为赋一篇
喻良能（宋代）

白衣仙人云海上，肉眼欲看唯想像。
月窗道人心孔开，貌得人天行道相。
吾闻伯时晚画佛，妙处不减王摩诘。
龙眠久矣寂无人，安得却有伯时笔。
失题二首
杨行敏（唐代）

驽骀嘶叫知无定，骐骥低垂自有心。

山上高松溪畔竹，清风才动是知音。

杜鹃花里杜鹃啼，浅紫深红更傍溪。

迟日霁光搜客思，晓来山路恨如迷。
捣衣诗 其二
柳恽（南北朝）

役役滞风波，游人淹不归。亭皋木叶下，陇首秋云飞。

寒园夕鸟集，思牖草虫悲。嗟矣当春服，安见御冬衣。
水芭蕉
曾几（宋代）

寒泉中有小峥嵘，种得芭蕉积渐成。
一叶似抽人不见，无窗头白眼犹明。
题隐真宫
蔡向（宋代）

福地流传号隐真，麻姑曾款蔡翁门。
臼舂云子自堪饱，井溢丹泉便可吞。
山露五峰疑指爪，溪盘百叠想裙痕。
我来既蹑灵踪后，知是仙家第几孙。
题孙植所画马图为德明何参政赋
汪广洋（明代）

烟氛四塞山河裂，海内人心望昭晰。赤龙飞渡东南来，摩荡乾坤开日月。

当时际会乘风云，左之右之皆骏奔。骐骝宁数月氐种，骊黄况是荥河孙。

朝蹴鲸波上荆楚，莫踏燕尘过齐鲁。固知逸足誇腾骧，实是雄才耀奇武。

将军禀赋雄武姿，攀鳞每独争先驰。十年跨马事雄战，乃复得此龙媒奇。

紫丝垂缰金络脑，惯向都门踏清晓。体如疋练气如虹，举手真堪接飞鸟。

梨花吹雪东风香，兰筋凤臆森开张。镜瞳的皪莹铅水，竹耳挥霍批秋霜。

将军归来重追忆，缓辔从容花下立。故令毫素为挥洒，肯忘当初战征日。

君不见长安昔数曹将军，画马爱画骨与神。天闲十二总名马，意度经营殊绝伦。

又不见汾阳亦有狮子花，霜蹄卓铁盘风沙。潼关蜀道屡来往，展转百战开京华。

予亦平生事奇绝，按图对马心神悦。不须更论画者工，且以汾阳为君说。
将至吴中亲旧多来相迓感怀有作
范成大（宋代）

望见家山意欲飞，古来燕晋一沾衣。回思客路岂非梦，乍听乡音真是归。

新事略从年少问，故人差觉坐中稀。不须更说桑榆晚，霜后鲈鱼也自肥。
杂兴十首
刘克庄（宋代）

诸公衮衮一番新，留得山林着放臣。
鞍破马移它厩去，巢空燕觉主家贫。
甥陪棋局何须客，儿举篮舆不觅人。
膜外浮荣酒中趣，看来二者孰关身。
寄清新二禅师颂
黄庭坚（宋代）

石公来斲鼻端尘，无手人来斧凿亲。
白牯狸奴心即佛，铜睛虎凿主中宾。
自携瓶去沽村酒，幻者衫来作主人。
万里相看如对面，死心寮里有清新。
病眼
王洋（宋代）

寄身虽闲念未除，敌念赖有前贤书。
如何昏花接旬月，古史散落经耘锄。
我知禀赋分量浅，费出稍泰寻空虚。
衣服饮食悉若此，耳目形体应相如。
此如用多阴困阙，不似缓节安虚徐。
解衾卧稳省开目，细琐悉悉分虫鱼。
异时意气尚换举，欲取功烈规名誉。
从天且乞一双眼，此外不敢求赢馀。
青门引 上巳
张惠言（清代）

花意催春醒，和雨做成云性。流杯不敢趁轻阴，游丝一缕，个是江南影。

无端燕子呼残病，说道春将尽。出门却看芳草，青青放出垂杨径。
送象守贾正夫朝奉还台二首 其一
郭祥正（宋代）

六载为南郡，归时雪满颠。一家才度岭，单骑欲朝天。

介洁终无玷，精神老尚全。十分愁别酒，魂断鹄亭前。
六言
章甫（宋代）

从来钟鼎无梦，是处林泉可家。
料事颇知风雨，逢人且说桑麻。
得寿仁、寿俊二子书，皆以病不及就试，且报
杨万里（宋代）

满望鹏飞上，谁令马不前。
草玄真浪苦，曳白亦无缘。
兄弟年二十，尘埃路四千。
速来饮官酒，不用一铜钱。
偈颂一百零九首
释可湘（宋代）

烟树斫开，晓月挂檐。
嘶木马岭云耕罢，春风吹雨。
吼泥牛声前，云会无差。
共乐法，喜禅悦，
打刀须是邠州铁。
四月三日初到临海县 其一
李枝青（清代）

乱峰飞舞下天台，勒住重峦百雉开。白鹤山冲云气起，金鳌涛拍海门来。

越王土宇连天尽，徐福帆樯几日回。拟蹑括苍高绝处，青烟一点望蓬莱。
春日偶成
费墨娟（清代）

烟笼芳草绿萋萋，帘卷东风日影低。倦绣倚栏无个事，静看燕子啄香泥。
台州郡治十二诗太守尤延之命赋 其六 乐山堂
林宪（宋代）

兹堂虽不华，三面受山色。直东接溟海，云雾时振翮。

几年芜秽深，一日洞天折。悠然舒啸中，自得仁所宅。
题瀛台千尺雪
弘历（清代）

雨后瀑声鼓舞石，春深波影涌沉花。竹垆茗椀浑堪试，内苑吴山本一家。
题刘生画王子猷严子陵二图 其二
周紫芝（宋代）

四皓挽复来，子陵呼不起。天下复归心，两京同一轨。

义重势乃轻，理自固应尔。卖菜苦求益，可笑真俗子。
酒中十咏·酒乡
皮日休（唐代）

何人置此乡，杳在天皇外。
有事忘哀乐，有时忘显晦。
如寻罔象归，似与希夷会。
从此共君游，无烦用冠带。
和胥口即事
陆龟蒙（唐代）

雨后山容若动，天寒树色如消。目送回汀隐隐，

心随挂鹿摇摇。白蒋知秋露裛，青枫欲暮烟饶。

莫问吴趋行乐，酒旗竿倚河桥。

把钓丝随浪远，采莲衣染香浓。绿倒红飘欲尽，

风斜雨细相逢。断岸沈渔uNuO，邻村送客fsfp.

即是清霜剖野，乘闲莫厌来重。
将往江陵路过澧州有怀先祖台山公旧治
梁以壮（明代）

龙山犹隐远烟中，一入兰江路易通。勒马石桥看落日，读碑棠易忆先公。

孤城似画还依旧，流水无情尽向东。浮世几回悲代谢，照人秋烧隔原红。
戌妇词
宋庆之（宋代）

君去无还期，半思无已时。
军中无女子，谁为补征衣。
或传云中危，夫死贤王围。
恐伤老姑心，有泪不敢垂。
再次王宣甫韵
许及之（宋代）

江南春讯漫年年，月下推敲句未安。好语得来元不易，爱花开未却无难。

霜晴屋角偏先暖，雪色枝头已破寒。为向催梅居士语，杖藜肯复过苏端。
纸被歌训行童
释印肃（宋代）

皂袖寒袍入体仪，霞光闪烁绕身飞。
或行或坐频频看，或卧或眠每每披。
几度入山游胜境，数回海上觅龙骑。
假饶千两黄金贵，难买山僧这个衣。
春闺回文 其一
张博（明代）

妆残对景晚风悲，隔岁惊看久别离。芳树几生云外岭，香传不上陇头枝。
生查子（山行寄杨民瞻）
辛弃疾（宋代）

昨宵醉里行，山吐三更月。不见可怜人，一夜头如雪。

今宵醉里归，明月关山笛。收拾锦囊诗，要寄扬雄宅。
秋戍
岑徵（明代）

飞霜悬大漠，列障并阴山。秣马将军令，寒衣御府颁。

朔风枯塞草，秦月下萧关。少妇劳秋梦，瓜期恐未还。
东风第一枝 春来兼旬，寒气不减。旧腊正月
邵亨贞（元代）

*南金偶道及前作，欠然命笔次韵，故又口占为谢乱雨敲窗，深镫晕壁，孤屏相对吟影。醉余梦蝶难寻，起来睡鸳较冷。东风急处，又卷得残云催暝。柰暗愁、忽到梅边，夜半粉香熏醒。门正掩、暮帘仨静。花未闹，小军预整。斗茶尚忆分曹，赋诗更联古鼎。春衫慵试，怕误了金鞍相并。待小桃、开满前溪，且踏武陵渔艇。
和石昌言学士官舍十题 其十 兰
梅尧臣（宋代）

楚泽多兰人未辩，尽以清香为比拟。萧茅杜若亦莫分，唯取芳声袭衣美。
冬至
陈肇兴（清代）

节序催人老，干戈且未平；一年今夜永，万感客愁生。

螃蟹他乡味，梅花故国情。哦诗寒不寐，兀坐听鸡鸣。
太上虚皇黄庭经句法十篇寿赵帅
程珌（宋代）

太史告春才五日，东风昨夜传消息，斗边一星下南极。

饰以貂蝉扶社稷，更昌斯文开民则。
依韵
释道真（宋代）

白壁虽然好丹青，无简迷愚难悟醒。
纵有百般僧氏巧，也有文徒书号名。
空留佳妙不题宣，却入五趣陷尘境。
唯报往来游观者，起听前词□□□。
金虎白龙诗 其八
张果（唐代）

青龙白虎合为胎，十月炉中满始开。此是黄芽亲口诀，世人何处觅三才。
送乐季和
李流谦（宋代）

袖有礼神璧，横夭射螮蝀。
携持易羊皮，贤士衔隐痛。
短檠风雪窗，鼎钟入宵梦。
出门雀适羿，挽弓不再中。
九折生庭除，欹轮失严鞚，
事固不可知，浅者发嘲閧。
磨以百艰虞，吾觉此意宠。
蝇棘芟根株，织文彻机综。
如簧只嚣烦，战胜属阴拱。
诘朝乌帽斜，瘦马霜鬣耸。
行世心愈老，转物身自重。
解鞍浇客垢，先拨床头瓮。
君归我送之，我归欲谁送。
东坡作戒杀诗贻陈季常季常自后不复杀岐亭之
王衡（明代）

饮酒不尽樽，啜肉不尽汁。
同生天地间，念此相呴湿。
每见肉食人，豆藿亦甘得。
臡牛挂脯林，无乃非其急。
窗前能谈鸡，栏傍自名鸭。
性命嗟有制，俄尔膏鼎幂。
五虫毛领殊，共兹一腔赤。
蜣<虫良>纵高飞，曷思蠕中白。
强力相噬吞，何异虎而帻。
抚己胡功能，忍彼釜底泣。
吾欲食称事，稍补百行缺。
乞汝耕馌余，施我不速客。
愿同雀鹆驯，欣然掌中集。
和亦乐园韵
朱熹（宋代）

莫笑君家五亩园，要须胸次亦平宽。坐间花柳阴初合，望外山河势若蟠。

把酒尽誇双鬓绿，击鲜争见两轮丹。邻翁未到心先识，更喜诗筒得细观。
地驱乐歌 其二
佚名（隋代）

驱羊入谷，自羊在前。老女不嫁，蹋地唤天。
居仁报李季言论养生之益
刘子翚（宋代）

平生外骛已知非，木枕藤衾老可依。
春半风光唯掩户，病边怀抱自忘机。
不知静守绵绵息，何似閒随栩栩飞。
欲寄勤渠问仙李，玄关底处是真归。
郎观察葆辰属写东坡小象系以二绝句 其一
姚燮（清代）

埋轮风骨重乌台，眼底承平旷世才。何日青山双笠屐，相从雨后踏春苔。
王升之绝句以诗成有共赋酒熟无孤斟为韵因次其韵 其三
刘跂（宋代）

客来问玄解，付与尊中友。我口不能言，此间甚多有。
天辰
欧阳修（宋代）

天形如车轮，昼夜常不息。
三辰随出没，曾不差分刻。
北辰居其所，帝座严尊极。
众星拱而环，大小各有职。
不动以临之，任德不任力。
天辰主下土，万物由生殖。
一动与一静，同功而异域。
惟王知法此，所以治万国。
青玉案（寿老登八十六岁，戊午六月十七日）
刘辰翁（宋代）

里中上大人谁大。人上大、仁难作。八十六翁闲处坐。小生懒惰。作来高卧。忘却今朝贺。

甲申还是连珠麽。剩有老人星一个。白发朱颜堪婆娑。灵光殿火。昆明劫过。角绮园黄我。
题燕邸洋川公养浩堂画二首 其二
黄庭坚（宋代）

拥膝度残腊，攀条惊早春。陈郎浮竹叶，著我北归人。
偈颂四十二首
释祖先（宋代）

十五日已前明似镜，十五日已后黑如漆。
正当十五日，莺迁乔木频频语，
蝶恋芳丛对对飞。
咸阳西楼别窦审
郎士元（唐代）

西楼回起寒原上，霁日遥分万井间。小苑城隅连渭水，离宫曙色近京关。

亭皋寂寞伤孤客，云雪萧条满众山。时命如今犹未偶，辞君拟欲拂衣还。
次何少宰燕泉和陶六诗 其一 还读次读山海经韵
林俊（明代）

舣舟候南发，朋故良已疏。居留人事简，吏散关吾庐。

展卷倏易忘，所得信手书。青编备雠校，往往推盈车。

廨次檐声密，夜雨行新蔬。开园动真悟，脉脉濛化俱。

新知发玄秘，河洛几此图。川流太微渺，到海终焉如。
独漉篇
李白（唐代）

独漉水中泥，水浊不见月。
不见月尚可，水深行人没。
越鸟从南来，胡鹰亦北渡。
我欲弯弓向天射，惜其中道失归路。
落叶别树，飘零随风。
客无所托，悲与此同。
罗帏舒卷，似有人开。
明月直入，无心可猜。
雄剑挂壁，时时龙鸣。
不断犀象，绣涩苔生。
国耻未雪，何由成名。
神鹰梦泽，不顾鸱鸢。
为君一击，鹏抟九天。
和潮韵
潘玙（宋代）

海若驱车到浙江，西风吹起水云乡。
雷轰万鼓不成雨，雪驾千峰只荐凉。
犀手谩持吴弩射，貂珰空走伍祠香。
登楼且作川鲸饮，总付兴亡与夕阳。
行赵堡口寄念东
王樛（清代）

黄沙漠漠近幽燕，泽国心惊物候偏。远浦送帆初灭影，夕阳到水欲生烟。

时名愧我甘牛后，归计多君在雁前。倘遇相思须载酒，南溪柳外听潺湲。
寄和竹所叔摄慈溪税官二首
何梦桂（宋代）

莫向扬州唱竹西，枯桑海水自相知。
笼中老鹤千年翅，冰下寒蚕五色丝。
官小暂淹山谷驾，庭閒好和老坡诗。
凌风更上丹山顶，应笑人间蚁垤卑。
客思
释绍嵩（宋代）

欲暮多羁思，客行悲故乡。
背关余古木，落叶堕寒霜。
驿树收残雨，柴门掩夕阳。
此身南复北，双鬓易苍浪。
题苏端明书乳泉赋后
王学可（宋代）

苏公时闻道，文章乃其戏。
乳泉出重海，作赋聊记异。
玉池咽中夜，挈瓶非小智。
气者水之生，此语可深味。
安山湖口阻风
唐之淳（明代）

昨日清明今日风，安山湖中浪拍空。日轮无辉太阳怒，蛟鼍舞波鱼眼红。

小船漂摇大船立，三步回身五步揖。雪色遥将澥渤翻，雨声暗入龟蒙湿。

马上行人沙没胫，槎头渔子双缗尽。鸳鸯翅薄不禁寒，杨柳丝长弱难定。

我家贺家湖水隈，浩歌欲上黄金台。南风苦少北风急，二月已过三月来。

吴云迢迢天际白，燕树沉沉望中黑。安得飞章讼风伯，矫首天阍三太息。
随笔
洪咨夔（宋代）

归州多瘿生昭君，郢州多瘿生莫愁。造物何如等教瘿，尽令尤物不成尤。
炕寝三十韵
朱弁（宋代）

风土南北殊，习尚非一躅。出疆虽仗节，入国暂同俗。

淹留岁再残，朔雪满崖谷。禦冬貂裘弊，一炕且跧伏。

西山石为薪，黝色惊射目。方炽绝可迩，将尽还自续。

飞飞涌玄云，焰焰积红玉。稍疑雷出地，又似风薄木。

谁容鼠栖冰，信是龙衔烛。阳曦助喘息，未害摇空腹。

惠气生裤襦，仍工展拳足。岂惟脱肤鳞，兼复平体粟。

负暄那用诧，执热定思沃。收功在岁寒，较德比时燠。

虽馀炙手焰，宁有烂额酷。矧当凝泫辰，炎帝独回毂。

玄冥真退听，祝融端可录。嗟予亦何者，万里歌黄鹄。

偃仰对窗扉，妍煖谢衾褥。壮怀羞灶媚，晚悟笑突曲。

因思堕指人，暴露苦皲瘃。频年未解甲，蹈此锋刃毒。

遥知革辂中，旰食安豆粥。陪臣将命来，意恳诚亦笃。

有奇不能吐，何术止南牧。君心想更切，臣罪何由赎。

此身虽自温，此志转烦促。论武贵止戈，天必从人欲。

安得四海春，永作苍生福。聊拟少陵翁，秋风赋茅屋。
山僧雨中送牡丹
王禹偁（宋代）

数枝香带雨霏霏，雨里携来叩竹扉。
拟戴却休成怅望，御园曾插满头归。
胡祕丞知浔州
杨亿（宋代）

兰台进秩通闺籍，熊轼临民奉诏条。
风俗重寻南越志，乡关犹隔浙江潮。
悬知坐啸讴谣洽，更想行春意气饶。
远宦逢秋少悲吒，潘郎玄鬓恐先凋。
奉和御制寒食十韵
徐铉（宋代）

朝阳散宿烟，登望思悠然。
檐影晴偏暖，云容晚更鲜。
共欢时景好，不惜岁华迁。
旋试娇骢步，新调宝瑟弦。
宫花红照耀，御水碧潺湲。
歌吹清连夜，辎軿丽满川。
依林张幄幕，夹道建鞦千。
仙乐来天上，祥光起日边。
游丝经冉冉，芳草绿芊芊。
圣制呈春色，周流遍八埏。
锁窗寒 新感用萧允之韵
王策（清代）

玳匣尘封，何须更问，笛床棋道。韶香冶粉，不是无才吟到。

为东风、日日吹愁，诗肠暗被春磨耗。待来朝、春去愁空，已剩落花烟草。

怀抱。难消遣，记盘马长堤，杏鞯红好。横飞醉墨，粘湿当垆轻缟。

怎眼中、不似心中，酒钱用尽胡姬老。傍斜阳、弄水江头，淡碧天容倒。
登庐山五老峰
李白（唐代）

庐山东南五老峰，青天削出金芙蓉。
九江秀色可揽结，吾将此地巢云松。
桂枝香
施翠岩（宋代）

西凤满目。渐院落悄清，愁近银烛。多少虫书堕翠，又随波縠。姮烛半露扶疏影，向虚檐、似知幽独。浦鸿声断，枝乌漏永，芳梦难续。

记旧日、离亭细嘱。早归趁香边，频泛酝酝。谁遣而今，对景黛烛双蹙。玉鞭但共秋光远，漫空怜、如许金粟。露零襟冷，萧萧更兼，数竿修竹。
山林
释文珦（宋代）

尘世有衰荣，山林何损益。
一身常晏如，于以养精魄。
渴则饮清泉，饥则煮白石。
自爱同閒云，散诞无留迹。
游虎丘
崔端（宋代）

入寺山光峭倚天，剑池寒色锁危巅。
苍苔自老生公石，新茗谁烹陆羽泉。
楼阁下窥溟海浪，松篁遥接洞庭烟。
二难选胜真奇绝，留得芳名万古传。
馆中春值偶题
王禹偁（宋代）

御柳差差拂禁墙，菲才何事直仙乡。
坐闻鸡唱皇宫近，睡枕鱼仙白日长。
帘挂藓庭微雨霁，研添桐井落花香。
春风老尽诗情淡，翻卷青编独绕廊。
香山会 次重阳韵
马钰（金朝）

木金交，天地活，真真渐好。澄清淇寂深通奥。祥光瑞气，把丹砂覆焘。方知得、人能弘道。仙承妙号。定是受、金书诰。玄中妙。净中来到。心通意晓。这天机大道。当行教，荐赴蓬岛。
西江月（代人上许守生日）
谢逸（宋代）

滴滴金盘露冷，萧萧玉宇风清。长庚入梦晓窗明。淡月微云耿耿。

松竹五峰秋色，笙歌三市欢声。华堂开宴拥娉婷。天上人间共庆。
毛希元提干有庐山癖既卜筑居这又作龙楼与玉
曹彦约（宋代）

锦绣栽成九叠山，山山佳处水萦环。
无心但有云来往，看得高人取次闲。
寿昌寺碧溪轩
陈绎（宋代）

萧疏华薄隐山村，清浅浮桁带郭门。
竹倚栏杆水边寺，兴来题作碧溪轩。
少虚以中秋有月预作诗亦次韵矣而月不为出因
郭印（宋代）

兹辰阴雨霁，佳月望云端。
彻灯不掩户，伫对清辉寒。
嫦娥岂误人，出入由天关。
天应怕镌镵，故将好景悭。
坐久成叹息，邂逅一何艰。
收视照肝肺，中有白玉盘。
光明无与比，通昔梦魂安。
君今先悟此，一笑定忘言。
虽云形影隔，是心常往还。
前诗非游戏，勿作绮语观。
茉莉菊
许及之（宋代）

皎皎凌三夏，阇城第二花。秋魂凭楚些，黄额访仙家。
湖南道中三首
王阮（宋代）

失脚南来又两年，故山猿鹤只凄然。
潇湘不是无佳景，终觉壶中别有天。
读近人诗
陆游（宋代）

琢琱自是文章病，奇险尤伤气骨多。
君看大羹玄酒味，蟹螯蛤柱岂同科？
秋日
黄庚（元代）

旅食几时休，生涯未有谋。
西风一夜雨，落叶万山秋。
起石终当隐，草玄殊可羞。
江乡烟水远，何日买归舟。
游委羽山
李景文（宋代）

王国风尘暗，仙山景物新。
龙宫逾紫禁，鹤寓远朱轮。
冰融溪上日，花发洞门春。
一似桃源路，从今学避秦。
杂兴
张镃（宋代）

泱泱古齐邦，中有秉节臣。
其国不能举，燕师知宠珍。
生不食君禄，势或去诸邻。
莫往径绝脰，用愧轩冕人。
当年处高位，十万当逡巡。
所以休明时，朝廷足嘉宾。
送余制干赴四明
韩淲（宋代）

鲸波环甬东，生犀驾鳅船。戈旗耀玄甲，声震登莱边。

运柁指河耀，连樯捣幽燕。中坚有宗臣，重望推世贤。

神机赞庙谋，天授黄石编。青春策名勋，幕府当慨然。

英英台阁姿，秉羽宁拘挛。贾勇出绪馀，一举四海全。

云帆万里风，杕杜歌劳还。
题澹斋
宋沂（元代）

泠泠山下泉，谡谡松上风。松风吹我心，置彼山泉中。

清深聊洗耳，汪洋因荡胸。时时酌玄酒，孰与甘醴同。

张侯坐斋阁，尺宅如虚空。泊然濯尘虑，明德庶弥崇。
怀杭州西湖
陈尧佐（宋代）

桥影飞虹跨碧潭，熙熙亭畔柳毵毵。
扁舟载酒渔翁唱，记得闲过处士庵。
贺喻志韶归第
于齐庆（清代）

门前桃李报花开，官酒亲尝第二杯。此日幸陪闻喜宴，当时几二轶群才。

吾皇有意求龙比，君辈宁徒学马枚。青甚于蓝冰甚水，相期勋业在云台。
送徐仰亭学博调官易州
孙继皋（明代）

士固各有志，官何不可为。传经且易水，吾道况明时。

俗古悲歌壮，堂春讲诵迟。河阳花纵好，桃李亦枝枝。
句
晏殊（宋代）

嘉名旧出新丰谷，美实今邻御宿园。
望江南二首（贺毛检讨生辰）
廖刚（宋代）

柯山瑞，云路玉桥横。六月天香琼蕊秀，千年人瑞昴星明。风露琼麒麟。

廊庙器，冰雪照精神。妙世文章凌贾马，致君事业富姬衡。松桧倚青青。
弘济寺江阁
顾璘（明代）

北山高无极，江水下浤深。飞阁嵌虚无，宛挂垂萝阴。

危柱袅相嵌，棂轩控千寻。游目信绝奇，蹑足惧弗任。

旁临得平坂，云水际萧森。参差罗高木，倾仄悬灵岑。

洪波动其前，浩渺空人心。劳歌不自慰，浊酒时一斟。

天长去鸟没，日落清猿吟。欲止神悚惕，踟蹰下空林。
八月十五夜儿辈试毕宿浮翠堂家宴对月 其二
张萱（明代）

綵笔翩翩凌紫氛，开尊绕膝共论文。更严画角悲能语，地僻清砧寂不闻。

谁散天香飞桂子，人从玉宇集仙群。相携佳句酬今夕，领略秋光已十分。
元丰三年十一月施君发之县
孔平仲（宋代）

发之之舟系湓水，示我名书百馀纸。自言此乃十之一，访寻藏馀尚未已。

装褫卷袭皆精致，从前所见无此比。城荒俗陋谁与游，如君好事固可喜。

天寒手冷不厌观，似我赏音知有几。自今有得当助君，不惮缄封寄千里。
有以苕上沈中丞客五羊诃林社集诗见贻者用来韵赋此寄之 其二
张萱（明代）

世尊原是丈人行，一揖初参礼亦当。真谤错寻山是鹫，幻身莫弃乘为羊。

笑他四体常投地，枉却三天日炷香。若说心生心即妄，应无所住岂须商。
和朐阳载笔鲁裕见寄
李中（五代）

燕台多事每开颜，相许论交淡薄间。饮兴共怜芳草岸，

吟情同爱夕阳山。露浓小径蛩声咽，月冷空庭竹影闲。

何事此时攀忆甚，与君俱是别乡关。
寻梅花尚未有开者
晁公溯（宋代）

问讯溪头树，如何殊未春。
亦应心老大，不逐世陈新。
祠部王郎中送山水枕屏作
刘敞（宋代）

枕上万峰合，苍苍惊梦魂。如浮武林水，卧向桃花源。

杖屦几时士，茅茨何处村。悠然独往意，欲问复忘言。
锦钱馀笑 其十
郑思肖（宋代）

苍蝇亦奇哉，腹内矢何物。黑者变为白，白者变为黑。

不换人活眼，何以化流俗。我来阎浮提，却喜无此术。
过西溪
张良臣（宋代）

罨画层波蕙草荒，冷云客雁两回皇。
梅花到得吹成雪，尽是清愁不是香。
书村店壁
陆游（宋代）

裹茶来就店家煎，手解炉鞍古柳边。
寺阁重重出山崦，渔舟两两破溪烟。
近秋渐动寻幽兴，绝俸难营觅醉钱。
到处不妨闲著句，他年好事或能传。
迁阳道中奉寄阳正臣同年
蔡襄（宋代）

名第同一籍，家园连七闽。
何为别眉字，於今十四春。
昔子补一尉，扶病走风尘。
归来解组绂，宴处頤精神。
架书括遗逸，甕酎涵清醇。
东阡与北陌，候问通殷勤。
或言疾良瘉，呼卢气益振。
或传近诗句，平淡与古邻。
语之天下事，塞耳不复闻。
宁当决引去，道固有屈伸。
嗟予仰尺禄，封仇中祕文。
天子误采拔，指名填诤臣。
力微责任重，百虑加一身。
列章乞便郡，赐告迎慈亲。
穷冬过梨岭，山蹊出幽榛。
俯深下坎井，斗起攀苍旻。
水石齧晚沙，霜风变朝皴。
粲粲涧中花，孤芳能自珍。
班班云上鸟，朝鸣亦求群。
岁晏时节动，天遥客愁新。
去子无跬步，笑语绝燕秦。
作此欲招隐，翻愧林泉人。
甘宁庙
刘震（清代）

百骑功成后，将军庙貌存。
春秋还血食，风雨正黄昏。
墓木神鸦拱，江声战马奔。
东吴多俊杰，何地有招魂？
题司马长卿画像
晏几道（宋代）

犊鼻生涯一酒墟，当年嗤笑欲何如。穷通不属儿曹意，自有真人爱子虚。
送秦觏二首
陈师道（宋代）

士有从师乐，诸儿郤未知。
欲行天下独，信有俗间疑。
秋入川原秀，风连鼓角悲。
目前豘犬类，未必慰亲思。
浣溪沙
欧阳修（宋代）

翠袖娇鬟舞石州。两行红粉一时羞。新声难逐管弦愁。

白发主人年未老，清时贤相望偏优。一尊风月为公留。
论语绝句 其二十八
张九成（宋代）

不因闻见得心传，此理于吾甚晓然。若使一流闻见里，故知厌倦有时焉。
悼孩子
于鹄（唐代）

年长始一男，心亦颇自娱。生来岁未周，奄然却归无。

裸送不以衣，瘗埋于中衢。乳母抱出门，所生亦随呼。

婴孩无哭仪，礼经不可逾。亲戚相问时，抑悲空叹吁。

襁褓在旧床，每见立踟蹰。静思益伤情，畏老为独夫。
挽吕东莱先生
宋天则（宋代）

世选仍收第，词科复处优。
贤关资善教，东观迈英游。
史笔精刊击，文编极简搜。
家居期问董，岂料病无瘳。
八月十四日夜约客月下有武
魏了翁（宋代）

秋空和月卷玻瓈，清入肝脾触拨诗。
元自生来全体具，只缘见拨一分亏。
俗情数日须圆候，识者先几畏满时。
千古词人谁解首，拟将今夕法佳期。
送方元忠
郑獬（宋代）

京师恶尘土，两足没至踝。
狂风暴然作，塞天赤如赭。
事牵或出门，复又无驴跨。
垢汗黏透衣，留迟固不遐。
走归扫一室，凉泉急倾洒。
琢琢客扣门，置帽懒出迓。
呼童揖客进，客语惊邻舍。
自夸已得计，归舟即日驾。
风尘久厌苦，喜此脱去乍。
淮影贮苍山，飞峰皆倒挂。
霜月秋晖明，乾坤曝图画。
往往穷谷间，贤豪伏其下。
去而从之游，精粗得陶冶。
剖发露光铓，爬罗无缝罅。
豨膏滑两轴，直纵飞黄靶。
庶以卒吾业，孰能筹周舍。
余云子语健，决去不可且。
伊昔同壮游，清樽固屡把。
病酒常至午，醉归每及夜。
朋辈俱饮豪，斗酒快一写。
穷甚或见怜，怪极亦遭骂。
尔来五六年，退缩但嗟讶。
老意渐相期，欢心早已谢。
买得东皋田，束衣即归稼。
箪笥苟非道，万石安能藉。
期子在高秋，行当秣吾马。
赠蔡子骧二子
徐积（宋代）

凤子能双举，新从日下回。日边是云雾，却带越书来。
舟次樗蒱庙
黄庚（元代）

短棹冲寒过浦东，扁舟一叶载诗翁。
断烟流水残云外，古木荒祠夕照中。
吟罢小楼何处笛，酒醒孤枕半江风。
潮生潮落朝还暮，堪叹人生自转蓬。
次韵查俭堂主事移居
伊福讷（清代）

墙角几叠倪迂山，高檐冷滴松梢烟。市南屋宇苦喧隘，此间气象何萧然。

左桐右竹蹊径别，顿令杖履疑林泉。平台三面敞虚碧，隔城翠霁浮晴川。

飘风偶送市声远，飞尘不到苔阶前。主人习静悦幽赏，聿来正值初寒天。

瘦藤倚石霜色老，文纱卷日晨光妍。位置家具各得所，依稀风趣思南田。

初白移居富吟咏，佳话传自康熙年。琳琅继和复今日，玉峰交映增便娟。

三径已迟求仲至，一榻应待徐生眠。层轩看月树入画，石栏点笔人如仙。

何必山亭与涧户，自无俗状能攀缘。第五桥边夕阳路，临风载诵《停云篇》。
景帝令二千石修职诏
刘启（两汉）

雕文刻镂，伤农事者也；锦绣纂组，害女红者也。农事伤，则饥之本也；女红害，则寒之原也。夫饥寒并至，而能无为非者寡矣。朕亲耕，后亲桑，以奉宗庙粢盛祭服，为天下先。不受献，减太官，省繇赋，欲天下务农蚕，素有畜积，以备灾害；强毋攘弱，众毋暴寡，老耆以寿终，幼孤得遂长。今岁或不登，民食颇寡，其咎安在？或诈伪为吏，吏以货赂为市，渔夺百姓，侵牟万民。县丞，长吏也，奸法与盗盗，甚无谓也！其令二千石修其职！不事官职耗乱者，丞相以闻，请其罪。布告天下，使明知朕意！
雨夜
陆游（宋代）

墙西泥三寸，墙东草三尺。
可怜白鹿泉，蛙黾纷狼籍，湿萤如陨星，入户黏几席。
病夫本嗜睡，况此风雨夕。
永怀灢西寺，更忆山南驿。
陈迹不可追，昏然堕吾帻。
玉局
宋京（宋代）

君不见青阳老人飞下天，口宣至道朝群仙。地中神人捧玉局，异事秘怪于今传。

龟城坤隅地有穴，俗说西与岷山连。嵯峨古观森伟像，老柏惨澹含风烟。

令威已去城郭在，人物自改名依然。亳州宫庭焕星斗，真皇行幸祥符年。

所托得地近京邑，此独隐晦遐方偏。安得老人洗此心，还我澹泊同古先。
句
李壁（宋代）

日射红鸾扇，风清白兽樽。
白莲花
顾逢（宋代）

种向东林得，此花真个希。
芳心能自洁，玉体静相依。
每讶鸥将浴，犹疑鹭不飞。
月明无处认，香气袭人衣。
寄雅上人
沈辽（宋代）

幽乐轩前春欲归，红葩绿萼斗芳菲。一杯新酹邀谁饮，石首鱼鲜赤蟹肥。
和叠山拜李白墓
王奕（元代）

唐朝组绶不能羁，驴背人者醉似泥。
自欲驾虬凭化往，不因飞燕误宫题。
江涵采石吟天阔，月落青山冢未齐。
雅废伦亡知己少，青枫黑塞梦凄凄。
山台
葛绍体（宋代）

春晓栏干无数山，山云浓淡去来间。
湖光一片东城外，鸥鹭相亲风日寒。
早发焉耆怀终南别业
岑参（唐代）

晓笛引乡泪，秋冰鸣马蹄。
一身虏云外，万里胡天西。
终日见征战，连年闻鼓鼙。
故山在何处，昨日梦清溪。
锦积堆为许季升题 其三
朱诚泳（明代）

妆点都来属化工，几多异品错青红。休嗟回首随流水，悟得禅家色是空。
西江月
陆求可（清代）

半夜雷车惊蛰，初春雨脚穿江。梅花应已满山香。

急驾兰桡画桨。

一带青山如沐，半湾绿水停航。白云渺渺雪茫茫。

明月天连纸帐。
偈颂十首
释德光（宋代）

一法不明，翳汝眼睛。
眼睛不明，世界峥嵘。
鹊桥仙·朱颜晕酒
辛弃疾（宋代）

朱颜晕酒，方瞳点漆，闲傍松边倚杖。
不须更展画图看，自是个、寿星模样。

今朝盛事，一杯深劝，更把新词齐唱。
人间八十最风流，长帖在、儿儿额上。
嘉禾百咏·寥阳殿
张尧同（宋代）

人归天上去，空识旧衣冠。
秘录藏金匮，清风满殿寒。
晨起自山园归书室
陆游（宋代）

世事苦纷纷，村墟寂不闻。
穿林拾蝉蜕，隔浦数鸥群。
摇落初飘叶，高舂未散云。
归来书满眼，犹足肆吾勤。
丛竹歌为黄敦柱年丈赋
邓云霄（明代）

火旗焰焰行高天，迸泉驱汗气如烟。我来解带虚堂前，满庭苍如秋飒然，羡君丛竹琼阑边。

能使子奠看不足，娟娟翠袖笼寒玉。蓊郁光浮缃帙青，檀栾色泛金尊绿。

劝君斟竹叶，为君歌竹枝。清阴疏影何离离，棋声琴韵宜风吹。

莫言节苦夏虫避，莫道丛卑凤不至。龙去须惊化杖时，雪深方见凌云器。

君家缥管有辉光，篇翰长悬汗竹香。赋就仙声来嶰谷，梦回明月在潇湘。

七贤扫径堪为友，狂来潦倒非关酒。最爱堂空客散后，山童剥笋敲茶臼。

怜君意气本清真，冰簟藤床对绿筠。从今日日相过熟，看竹何须问主人。
次游玉虚洞韵
钱亿年（宋代）

茂松修竹昼阴阴，涧水幽流一径深。
未必山中无外事，须知静躁总因心。
舟居
陈登（明代）

生涯一叶舟，五湖烟水阔。扣舷歌沧浪，波光漾秋月。
贺范安抚上事十绝 其七
项安世（宋代）

十日焚云七泽焦，六千里楚未开窑。使君恰与秋同到，一箑风吹万愠消。
临江军新岁呈王幼学监簿
戴复古（宋代）

梦说去年事，诗从昨夜吟。
三杯新岁酒，千里故乡心。
人共梅花老，愁连江水深。
家书忽在眼，一纸直千金。